Esimese kahe rühma masinad töötavad elastsusjõu [1]  mõjul. Masina vinnastamisel painutati vetruvat puuvarba või muud elastset keha (esimese rühma masinate puhul) või väänati köiekimpude vahele kinnitatud heitekangi või kange (teise rühma masinate puhul).  Selle tulemusena salvestus vinnastamisel tehtud töö potentsiaalse energia näol masinasse. Päästiku vabastamisel muundus see energia üle heidetava keha kineetiliseks energiaks. Kolmanda rühma masinad töötasid vastukaalu jõul - vinnastamisel tõsteti vastukaal üles, salvestades niimoodi jällegi masinasse energiat. Masina vallapäästmisel vajus vastukaal alla ja andis oma energia üle heidetavale kehale.